Зэманым декIуу заужь
Лъэпкъыр зыгъэлъэпкъыр и бзэрщ, и хабзэрщ, и адэжь Хэкурщ. Абыхэм я зыр пфIэкIуэдынкIэ Iэмал зимыIэщ. Я Хэкур ирагъэбгынэу илъэс 13-кIэ гугъу-ехь ятелъу хамэщI щыпсэуами, балъкъэр лъэпкъым ихъумэжыфащ и хабзэхэри щэнхабзэри. Илъэс 60 ирикъуащ балъкъэрхэм я щIыналъэ зэрагъуэтыжрэ икIи лъэпкъым я къэщIэрэщIэжыныгъэ махуэр илъэс къэс гъатхэпэм и 28-м ягъэлъапIэ.
Налшык къалэ дэт Музыкэ театрым дыгъуасэ пшыхь щекIуэкIащ абы теухуауэ. Абы кърихьэлIат къэрал къулыкъущIэхэр, налшыкдэсхэр, республикэм и районхэм къикIахэр, нэхъыжьхэмрэ ныбжьыщIэхэмрэ. Балъкъэрхэм я IэпщIэлъапщIагъэр ди нобэм къызэрахьэсам и щыхьэту, Музыкэ театрым и бжэIу-пэр яуфэбгъуат упщIэм къыхэщIыкIа алэрыбгъухэм. Абыхэм я ныбжьыр къатещу пасэрей дамыгъэхэр ятещIыхьат.
КъБР-м и Правительствэм и УнафэщI Мусуков Алий къызэхуэсахэм ехъуэхъуащ икIи республикэм и Iэтащхьэ КIуэкIуэ Юрий балъкъэр лъэпкъым хуэгъэзауэ къигъэхьа тхыгъэм къеджащ. Абы къыхэщырт балъкъэрхэм я щэнхабзэмрэ дуней тетыкIэмрэ яхъумэжу къызэрыгъуэгурыкIуам и фIыгъэкIэ лъэпкъ фIыгъуэ нэхъыщхьэхэр къызэрызэтенар.
Мусуковым я цIэ къриIуащ хамэщI щыпсэуныр зыгъэунэхуа, зи Хэку къэзыгъэзэжу иужькIэ щIыналъэм и зыужьыныгъэм хэлъхьэныгъэшхуэ хуэзыщIыжа цIыху зыбжанэм икIи къыхигъэщащ абыхэм КъБР-м и Iэтащхьэм къэрал дамыгъэхэр зэрахуигъэфащэр. «Балъкъэр лъэпкъым и нэхъыжьыфIхэм сехъуэхъунут, сыт хуэ-дэ хьэзаб ятемылъами, Хэ-кум хуэгумащIэу, я бзэрэ хабзэрэ яхъумауэ къызэ-рагъэзэжам папщIэ. АдэкIи дефIэкIуэну, щIэблэ узыншэ къэвгъэтэджыну си гуапэщ», — дыщIигъуащI къэпсэлъам.
Пшыхьыр ягъэдэхащ «Кабардинка», «Балкария» ансамблхэм, уэрэджыIакIуэ ныбжьыщIэ Габоев Тенгиз, «Иман» гупым, КъБР-м щIыхь зиIэ и артисткэ Жанатаевэ Ирэн сымэ. Матаев Тимур и бжьамийм декIуу усэ къеджащ Аттаев Азнор. КъБР-м и Музыкэ театрым и хорым хэтхэм балъкъэр пшыналъэхэр щагъэзащIэм, къызэхуэсахэм Iэгуауэшхуэхэр хуаIэтащ. Пшыхьым кърихьэлIахэр ирагъэдэIуащ КъБР-м и цIыхубэ усакIуэ Кулиев Къайсын усэ къеджэу ирагъэтхауэ щытам.
Балъкъэрхэр зэгуэр гъащIэм гъэунэхупIэ иригъэувами, нобэ шэч къытумыхьэу жыпIэфынущ абыхэм зэрызахъумэжыфар, зэманым декIуу зэрызаужьыр.
БАГЪЭТЫР Луизэ.
